Иван Вазов
Дедите наши злочести

chitanka.info

Дедите наши злочести

живот злочестен живеха

и без да имат утеха,

в неволя крайна умреха

дедите наши злочести.

На свойте внуци, потомци

оставят зла проклетия,

в наследство — тежка робия,

за радост — зла сюрмашия —

на свойте внуци, потомци.

Не бива, братя, не бива

да хулим тяхното име,

че днеска в робство стоиме,

виновни тях да броиме —

не бива, братя, не бива!

Пет века веке ще станат,

как врагове ни плениха,

окови, що ни туриха,

веч от ръждата изгниха…

Пет века веке ще станат.

Дошло е време, дошло е

да счупим стари окови,

да дигнем остри ножови

въз турци хищни, сурови.

Дошло е време, дошло е!

1876, януари 6

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.